Suunnitellun Suomenselän kunnan sijainti Suomessa.
**Suomenselkä** oli 1. tammikuuta 2022 perustettavaksi suunniteltu kunta, jonka alueen oli alun perin tarkoitus muodostua nykyisistä Kannonkosken, Karstulan, Kivijärven ja Kyyjärven kunnista. Syynä erityisen kuntajakoselvityksen käynnistämiseen oli Kyyjärven ajautuminen kriisikunnaksi. Alkujaan kuntaliitosselvitykseen pyydettiin mukaan myös Alajärveä ja Perhoa. Suomenselän kunnan väkiluku olisi noin 7 700 ja pinta-ala 2 582,57 km². 

Muodostettavan kunnan nimi vahvistettiin alueen kuntajakoselvityksen ohjausryhmän kokouksessa 3. joulukuuta 2020. Kotimaisten kielten keskus ei suositellut Suomenselkää kunnan nimeksi, koska nimitys on jo käytössä kyseisiä kuntia paljon laajemman maantieteellisen alueen nimenä. Kuntajakoselvityksen ohjausryhmä valitsi 15. joulukuuta 2020 Suomenselän kunnanjohtajaksi Karstulan kunnanjohtajan Pekka Kanervion.

Kaikkien neljän kunnan kunnanvaltuustot äänestivät liitosesityksestä 15. helmikuuta 2021. Karstula, Kivijärvi ja Kyyjärvi hyväksyivät liitosesityksen, Kannonkoski hylkäsi. Asiaa varten oli kuitenkin tehty erillinen kuntajakoselvitys, jonka perusteella esityksen hyväksyneet kolme kuntaa olisivat voineet jatkaa neuvotteluja ilman Kannonkoskea. Karstula ja Kyyjärvi jatkoivat neuvotteluja, mutta sitten Kyyjärven valtuusto hylkäsi liitosesityksen 17. toukokuuta. Karstulan valtuusto sen sijaan olisi ollut valmis liitokseen.

Myös Kyyjärven pakkoliitos oli ollut aiemmin esillä kunnan taloustilanteen takia, mutta valtiovarainministeriön mukaan kunnan talousnäkymät olivat liitosneuvotteluiden aikana muuttuneet, eikä pakkoliitosta enää pidetty tarpeellisena. Ministeriö kuitenkin seuraa yhä kriisikunnaksi luetun Kyyjärven tilanteen kehittymistä.

Suomenselän naapurikuntia olisivat alkuperäisen liitosesityksen mukaan olleet Alajärvi, Soini, Perho, Kinnula, Viitasaari, Saarijärvi ja Äänekoski.

Kunnat
------

| Vaakuna | Kunta | Pinta-ala km² | Väkiluku (2019) |
| --- | --- | --- | --- |
| Kannonkosken vaakuna | Kannonkoski | 549,88 | 1 339 |
| Karstulan vaakuna | Karstula | 963,2 | 3 949 |
| Kivijärven[vanhentunut linkki] vaakuna | Kivijärvi | 599,88 | 1 096 |
| Kyyjärven[vanhentunut linkki] vaakuna | Kyyjärvi | 469,61 | 1 313 |
|  | **Suomenselkä** | 2 582,57 | 7 697 |

Suomenselkä olisi ollut pinta-alaltaan Keski-Suomen maakunnan suurin kunta, mutta sen väestö olisi kattanut vain noin 2,8 prosenttia koko maakunnan asukasluvusta.

Lähteet
-------

1. ↑  Kotilainen, Virpi: Kivijärvi kysyy asukkaiden mielipidettä kuntaliitoksesta  25.1.2021. Yle Uutiset. Viitattu 2.2.2021.
2. ↑  Virpi Kotilainen: Kannonkoskella ja Kivijärvellä virisi kiinnostusta kuntaliitokseen Kyyjärven kanssa, mutta talousfaktat ratkaisevat  11.8.2020. Yle Uutiset. Viitattu 2.2.2021.
3. ↑  Pohjoisen Keski-Suomen uuden kunnan nimeksi Suomenselkä *Yle Uutiset*. Viitattu 19.12.2020.
4. ↑  "Aiheuttaa väistämättä sekaannusta" – Neljä kuntaa päätti uuden kunnan nimeksi jotain, mitä Kielitoimisto ei suosita *Suomenmaa*.  8.12.2020. Viitattu 13.1.2021.
5. ↑  Pekka Kanervio valittu Suomenselän kunnanjohtajaksi *Yle Uutiset*. Viitattu 19.12.2020.
6. ↑  Heikkilä, Eija: Neljän kunnan liitos ei toteudu  15.2.2021. Yle Uutiset. Viitattu 16.2.2021.
7. ↑  Keski-Suomessa Kyyjärvi hylkäsi liitoksen Karstulaan - Karstula olisi ottanut kriisikunnan vastaan *Yle Uutiset*. Viitattu 25.5.2021.
8. ↑  Valtiovarainministeriö ei lähde pakkoliittämään Keski-Suomen Kyyjärveä, kunnanjohtaja: "Pitäisikö vetää lippu salkoon" *Yle Uutiset*. Viitattu 25.5.2021.
9. ↑  Tilastot | Maanmittauslaitos *www.maanmittauslaitos.fi*. Viitattu 22.12.2020.
10. ↑  Kuntien avainluvut muuttujina Alue 2020, Tiedot ja Vuosi *Tilastokeskuksen PX-Web tietokannat*. Viitattu 22.12.2020. [vanhentunut linkki]
11. ↑  Pohjoiseen Keski-Suomeen on syntymässä uusi Suomenselän kunta – monikuntaliitos käynnistyi Kyyjärven kriisikuntamenettelystä *Maaseudun Tulevaisuus*. Viitattu 22.12.2020.